Sigtryggur Arnar Björnsson og samherjar í Grindavík hafa fengið liðsauka frá Serbíu . mbl.is / Kristinn Magnússon Grindvíkingar hafa bætt serbneskum körfuboltamanni í sínar raðir en þeir hafa samið við bakvörðinn Miljan Rakic um að leika með þeim það sem eftir er tímabilsins . Karfan.is greinir frá þessu . Rakic er 33 ára gamall , er með bæði serbneskt og ungverskt vegabréf , og hefur víða komið við á ferlinum . Hann lék síðast með Proleter Naftagas í Serbíu en hefur m.a. leikið í Ungverjalandi , Portúgal , Slóvakíu , Grikklandi og Bosníu . Hann var liðsfélagi Victors Moses , leikmanns Fjölnis , hjá Vitória í Portúgal fyrir þremur árum .